A ogni regata partesipa nove equipagi più naltro de risèrva, pronto a subintràr ała partensa in caxo de forfé de l'ultimo minuto. El regołamento de łe regate prevede, par tute łe categorie, ła partensa de łe inbarcasión da un pónto del Basin de San Marco, lignàe e blocàe fin al via da un cordìn łigà a pòpe de łe inbarcasión dita spagheto. Drìo ła partensa, i equipagi afronta el dełicào e fondamental ingreso 'ntel Canal Grando, che parcore fin a rivar al xiro de bòa o del pałeto de ła categoria (ognùna de łe quałe fa un trato in Canal Grando più o manco longo, che varia par ogni tipołogia de categoria). Da sto pónto refà un tòco de Canal Grando fin a ł'arivo, fisà par tute łe categorie arénte Ca' Foscari, dove xe logà un gran palco gałegiante ciamà machina. Su sto palco, 'na volta fidàe a ła xurìa łe eventuałi (e frequenti) contestasión scoretese resiproche intra i vogadóri, i vien sełebrài e premiài da łe autorità.